讀張文潜黄魯直中興頌有作
作者：陳長方
朝代：宋

paragraphs: 文皇光明大式圍，招來羣策常低眉。
恩流動植到肌骨，民心與作邦家基。
歲月日逝閲天寶，樁撞家居恣纖兒。
婦后一日投三子，內間更納壽王妃。
三綱俱紊今若此，漁陽叛將來猶遲。
騎騾入蜀事慘惻，靈武即位尤堪悲。
五郎父子較名義，直與安史分毫釐。
若非貞觀基局牢，分披已作周東西。
臨淮電擊亦漫爾，汾陽韜畧將何爲。
後來更出顔元輩，深詞大刻中興碑。
艱難不少念厥祖，坐蒙前福仍夸毗。
鑑觀陳迹動歎息，願上文王聖德詩。